વર્ષ ૧૯૨૫ની વિજયાદશમીએ કોંગ્રેસી નેતા ડૉ.કેશવ બલિરામ હેડગેવારે પોતાના ૨૫ સાથીઓને ઘરે તેડાવીને હિન્દુહિત અને સંગઠન માટે રા.સ્વ. સંઘ નામક સાંસ્કૃતિક સંગઠનની સ્થાપના કરી હતી. સંસ્થાપકોમાં બાળાજી હુદ્દાર પણ હતા. ડૉ.હેડગેવાર સંસ્થાપક સરસંઘચાલક (પ્રમુખ) અને બાળાજી સંસ્થાપક સરકાર્યવાહ (મહામંત્રી) બન્યા હતા. હુદ્દારને અત્યારે સંઘમાં ભાગ્યે જ કોઈ યાદ કરે છે, કારણ એ વાડ ઠેકીને ભારતની કમ્યૂનિસ્ટ પાર્ટીના નેતા બન્યા હતા. હમણાં ડૉ.મુખરજીએ ડૉ.હેડગેવારના સ્મારક સમા ઘરની મુલાકાત લીધી અને ડૉક્ટરજીને ‘ભારતના મહાન સપૂત’ લેખાવી અંજલિ અર્પતી નોંધ પણ મુલાકાતી નોંધવહીમાં કરી. કેટલાક વિઘ્નસંતોષી આત્માઓ આ નોંધથી દુઃખી થઈ ગયા. પ્રત્યેક બાબતને રાજકીય માપદંડથી જ માપવા ટેવાયેલાઓને ભાગ્યે જ એ ખ્યાલ હોય કે નેવું વર્ષની ઉંમર વટાવી ગયેલો સંઘ આજે દુનિયામાં સૌથી મોટા કદની સ્વયંસેવી સંસ્થા (એનજીઓ) છે. એના સંસ્થાપક સરસંઘચાલક કોંગ્રેસના જહાલ જૂથના અગ્રણી હતા, એટલું જ નહીં, સંઘ સામે લગભગ ઘૃણાનો ભાવ ધરાવતા રહેલા પ્રથમ વડાપ્રધાન પંડિત જવાહરલાલ નહેરુએ પણ રાષ્ટ્રીય સંકટના સમયે સંઘની મદદ લેવામાં સંકોચ કર્યો નહોતો. તેમના અનુગામી લાલબહાદુર શાસ્ત્રીએ પણ સંઘને રાષ્ટ્રીય સંકટના દિવસોમાં સરકારની મદદે તેડાવ્યો હતો. પોતાનું રાજકારણ સંઘવિરોધી ભૂમિકા પર ચલાવતાં રહેલાં વડાંપ્રધાન શ્રીમતી ઇન્દિરા ગાંધીના સંઘની નેતાગીરી અને વરિષ્ઠ પ્રચારકો સાથે ગાઢ સંબંધ હતા, એટલું જ નહીં, એમની સરકારના માહિતી અને પ્રસારણ ખાતાના પ્રધાન વસંત સાઠે પણ સંઘના સ્વયંસેવક હતા એ વાત અજાણી નહોતી. શ્રીમતી ગાંધી અને રાજીવ ગાંધીની સરકારમાં ગૃહ, સંરક્ષણ તથા વિદેશી બાબતોના પ્રધાન રહેલા તથા કોંગ્રેસના જ નેતા તરીકે વડાપ્રધાન બનેલા પી.વી.નરસિંહરાવ પણ મહારાષ્ટ્રના પરભણીના સ્વયંસેવક હતા. એ નાગપુર યુનિવર્સિટી હેઠળની હિસ્લોપ કૉલેજમાં ભણ્યા હતા.